Тасуири һөйләү оҫталығын, тел байлығын асыҡ сағылдырған, халҡыбыҙҙың мәшһүр эпостарын өйрәнеүҙе һәм йәш быуынға еткереүҙе бурыс итеп алған “Ҡыҙыл йәйләүе” бәйгеһе был юлы ла шаулап-гөрләп үтте, үҙ маҡсаттарына өлгәште. Беҙҙең төбәктә Марс Мөҙәрис улы ойошторған сәсәндәр мәктәбе тулыланыр, яңынан-яңы халыҡ ижады гәүһәрҙәре яңғырар тигән өмөттәбеҙ. Борон-борондан сәсәндәр халыҡ араһында йөрөп, аң-белем таратҡан, халҡын хаҡлыҡҡа, азатлыҡҡа әйҙәгән, кәрәк саҡта яуға күтәргән, ырыуҙаштарын йыйынға йыйған. Юҡҡа ғына халҡыбыҙ “Сәсән – дауҙа, батыр яуҙа һыналыр”, “Сәсән барҙа телең тый”, “Сәсән һүҙе ҡылыстан үткер, ҡынды ла ҡырҡыр” тимәгән.